Jens Heimburger (KF), 1998-06-17:
Nu da vi er færdige med behandlingen af hr. Lars Løkke Rasmussens tale - eller det er vi måske ikke - så vil jeg vende tilbage til den børnepolitiske redegørelse.
Jeg synes, det er inspirerende at se, at den socialdemokratiske familie er rykket sammen her under debatten, og det synes jeg egentlig er kækt udadtil og også her i Folketingssalen.
Det hele starter jo med, at vi har en statsminister, som i sin nytårstale giver indtryk af, at børnefamilierne er en særlig udsat gruppe i det danske samfund.
Det er fortsat under valgkampen, og det er fortsat efter den 11. marts.
Nu står vi så med den børnepolitiske redegørelse i hånden, som er på, er det 35 sider, hvor den vigtigste erkendelse nok er den, at 95 eller 96 pct. af familierne i virkeligheden er familier med gode ressourcer, i virkeligheden er en befolkningsgruppe, hvorom vi må spørge: Har vi råd til, og har de i øvrigt krav på mere lige nu?
Det kan godt være, at de har det efter pinsepakken.
Det vil jeg så undlade at komme for meget ind på.
Jeg vil bruge en lille smule tid på de 96 pct., som rent faktisk er i stand til at klare sig selv.
Regeringen har jo begået den fejl i det her forår at skære alle børnefamilier over én kam.
Jeg er egentlig ikke særlig skuffet, for jeg havde ikke regnet med, at regeringen kunne levere den vare, at der skulle hældes tonsvis af glasur ud over alle børnefamilier, for der er altså mange andre, der har krav før børnefamilierne. Der er masser af gode initiativer.
Det er fristende, men sandheden er jo, at det er de samme børnefamilier, der skal slide og slæbe for at betale et stadig stigende skattetryk, og vi kan altså ikke tillade højere udgifter.
Og jeg synes, det er smukt, at den socialdemokratiske regering også er nået frem til den erkendelse.
Sandheden er jo, at netop de stærke, de ressourcestærke børnefamilier også skal være med til at bære det her samfund. De skal være med til at få det hele til at dreje rundt.
Det vil med andre ord sige, at den helt store gruppe af børnefamilier først og fremmest skal have lov til at klare sig selv og skal have nogle ordentlige rammer, hvor de kan klare sig selv.
Vi skal ikke fra det offentliges side nødvendigvis stå klar med flere ordninger, der kompenserer for, at folk har valgt at have et liv, hvor de ønsker masser af materielle goder og ønsker at have travlt.
Når alt det er sagt, vil jeg gerne sige, at der er masser af tankerne i denne redegørelse, som vi kan tilslutte os.
Jeg synes også, det er fornuftigt, at Socialdemokratiet åbenbart er ved at lande på benene, for selvfølgelig skal tingene afstemmes med f.eks. arbejdsmarkedets parter eller kommunerne.
Det vil vi naturligvis se positivt på, når det udmønter sig i nogle konkrete forslag, hvis det dog gør det.
Så hvis tonen i det er, at vi erkender, at vi ikke længere kan strø sukker ud over alle børnefamilierne den ene dag og så den anden dag brutalt slå ned på de samme børnefamilier, der lige har valgt at købe deres egen bolig, hvis det er det, jeg har hørt i dag, så er det også positivt.
Jeg synes i virkeligheden, at hr. Lars Løkke Rasmussen var lidt for hård ved hr. Jan Petersen.
Det var lidt synd, at han blev klandret for, at man nu viser en ny ærlighed fra Socialdemokratiets side og mener, at det ikke kan lade sig gøre at love alle disse ting til alle disse børnefamilier.
Vi vil gerne være med til at gennemføre en børnefamiliepolitik, men den skal altså bygge på, at alle børnefamilier ikke skal klientgøres, og forældreansvaret skal ligge klart.
Jeg har været inde på skattetrykket, som vi gerne vil have gjort noget ved, og så vil jeg også gerne være med til at kigge på, at vi får øget forældreindflydelse i det hele taget.
Men tingene skal selvfølgelig hænge sammen.
Vi vil også gerne være med til konkret at kigge på, om vi inden for de økonomiske rammer, vi allerede har i dag, kan komme med nogle konkrete tiltag, der kan forbedre situationen, ikke mindst for de helt nyetablerede børnefamilier.
Derfor har vi foreslået, at vi laver en omfordeling af børnechecken
, så forældrene i de første 2 år af barnets levetid vil få udbetalt op til 20.000 kr.
Alle ved jo fra praksis, at det netop er i de her år, man har de store udgifter ikke kun til institution, men også til udstyr, og det er her, man går på barsel eller måske på orlov, og hvor det kunne være rimeligt, at man fik en større børnecheck.
Der er nævnt i redegørelsen, at man vil ændre på ferieloven.
Det vil vi også gerne være med til at kigge positivt på.
Vi vil også gerne være med til at kigge på, om man kan spare op af sin ferie, sådan at man kan bruge den på et senere tidspunkt.
Vi går også gerne ind i diskussionen om mere fleksible pasningstilbud, og herunder vil vi naturligvis også gerne være med til at afbureaukratisere frit valg-ordningen, så en del af papirarbejdet forsvinder for forældrene.
Det skulle nødig være lige så besværligt at gå ind i det, som det er at blive selvstændig erhvervsdrivende.
Vi vil også gerne være med til at kigge på, hvordan vi får mere fleksible åbningstider.
Vi vil ærligt også sige, at vi ikke har noget imod, hvis prisen for det er, at egenbetalingen i daginstitutionerne bliver højere.
Så vil vi være med til det.
Så der er altså en lang række initiativer, og der er en lang række problemer og hensigtserklæringer i det her, som vi gerne vil være med til at diskutere, og vi vil også gerne være med til - jeg har nævnt det, omkring ferieloven, altså den ændring, som skulle føre til en bedre mulighed for, at børnefamilier kan holde ferie i skoleferien. Når det drejer sig om børnepasningsorlov, vil vi også gerne være med til at drøfte en mere fleksibel ordning, og det er jo det, man kan kalde en gratis omgang, fordi det nu er lagt over til, at arbejdsmarkedets parter vil være med til det.
Det er vel også det rigtige.
Jeg tror nok, store, veldrevne virksomheder, der har en stor personaleafdeling, kan finde ud af det, men det vil give ledelsesmæssige problemer for en lille virksomhed med kort varsel og i korte perioder at skulle mangle sit personale - også selv om det var med lidt længere varsel.
Og hvor skulle de i øvrigt skaffe den arbejdskraft, der skulle gå ind og tage over i den periode?
Det er nogle ting, som vi må tage med i vores overvejelser, og det er noget, der må afvejes, før vi lover
denne totale fleksibilitet.
Og så må vi selvfølgelig også spørge os selv, hvis vi får den øgede fleksibilitet på orlovsordningerne, som vil komme til at koste en eller to milliarder kroner eller et eller andet beløb: Kan vi sige, at det er den gruppe, der virkelig står forrest, når vi samtidig siger, at der ikke er ret mange penge til amterne til at forbedre sygehusene og fjerne ventelisterne?
Kan vi sende flere raske på orlov, inden vi gør noget mere for at fjerne ventelisterne for de syge?
Det allervigtigste i redegørelsen er vel i virkeligheden det sidste afsnit.
Det er vel ikke et udtryk for nogen prioritering i grunden, men det er sidste afsnit i redegørelsen.
Det er det om de svage børn, og dér tror jeg i og for sig, at vi alle kan finde sammen om, at vi gerne vil bruge flere ressourcer.
Nu er jeg ikke ny i jobbet med at have børn, men jeg er relativt ny i jobbet her, og det, der kommer bag på mig, er, at vi ikke ved tilstrækkeligt om, hvad der i virkeligheden virker.
Jeg kan se ud af redegørelsen, at vi bruger flere penge, og vi bruger også lidt flere ansatte i forhold til antallet af børn, men nu må vi altså også til at finde ud af: Hvad er det i virkeligheden, der virker?
Og hvad er det for nogle krav, vi vil opstille til de næste års indsats for de børn, der har været udsat for omsorgssvigt? Afslutningsvis vil jeg sige, at det er den her udsatte gruppe, vi skal gøre noget ved.
Det, vi vil gøre, og det, der er vores ambition, er at gøre noget for dem, der vitterlig har været udsat for omsorgssvigt.
Så, kære børnefamilier, selv Socialdemokraterne, selv regeringen er nået til den opfattelse, at også på det her område skal der prioriteres og vi kan ikke blive lige populære alle steder. Hvis det er den tone, der kommer ind i det, går Det Konservative Folkeparti gerne ind i nogle forhandlinger i efteråret, når det ellers luftige papir bliver mere konkret.